b'\n_START_ARTICLE_\nBaleaarit\n_START_SECTION_\nMaantiede\n_START_PARAGRAPH_\nBaleaarien saariryhm\xc3\xa4 on muodostunut it\xc3\xa4isest\xc3\xa4 ja l\xc3\xa4ntisest\xc3\xa4 ryhm\xc3\xa4st\xc3\xa4. It\xc3\xa4iseen kuuluvat saariston p\xc3\xa4\xc3\xa4saari Mallorca sek\xc3\xa4 Menorca ja pieni Cabrera. L\xc3\xa4ntinen ryhm\xc3\xa4 tunnetaan nimell\xc3\xa4 Pitiusassaaret, ja siihen kuuluvat Ibiza ja Formentera. Saariryhm\xc3\xa4n pinta-ala on 4\xc2\xa0992 neli\xc3\xb6kilometri\xc3\xa4._NEWLINE_Baleaarit ovat Espanjan etel\xc3\xa4osissa olevan Baetisten kordilleerien jatke, joka ulottuu mannermaassa Cabo de la Naon it\xc3\xa4k\xc3\xa4rkeen asti.\n_START_SECTION_\nHistoria\n_START_PARAGRAPH_\nBaleaarien ensimm\xc3\xa4iset ihmiset ovat asettuneet saarille arkeologien mukaan noin vuonna 5000 eaa. Esihistoriallinen talaiotkulttuuri sai nimens\xc3\xa4 talaioteiksi kutsuista kivitornista. Talaiotkulttuurin keramiikka oli vallitseva aina roomalaiskaudelle asti._NEWLINE_Vandaalit valtasivat saaret vuonna 526 ja Bysantti vuonna 534. Muslimeille saaret siirtyiv\xc3\xa4t vuonna 903. Aragonian Jaakko I valtasi Mallorcan ja Ibizan vuosina 1229\xe2\x80\x931235. Menorca siirtyi 1287 Aragonialle Alfonso III:n vallattua sen._NEWLINE_Baleaareilla alkoi t\xc3\xa4m\xc3\xa4n j\xc3\xa4lkeen taloudellinen nousukausi kauppakeskuksena ja katalaanien siirtokuntien ansiosta. Saaret ajautuivat kuitenkin 1400-luvulla vaikeuksiin, mihin vaikuttivat erist\xc3\xa4ytynyt sijainti, n\xc3\xa4l\xc3\xa4nh\xc3\xa4d\xc3\xa4t ja merirosvojen jatkuvat hy\xc3\xb6kk\xc3\xa4ykset. Turkkilaiset k\xc3\xa4yt\xc3\xa4nn\xc3\xb6ss\xc3\xa4 tuhosivat Menorcan kaksi t\xc3\xa4rkeint\xc3\xa4 kaupunkia 1500-luvulla, ja Formentera hyl\xc3\xa4ttiin samoihin aikoihin._NEWLINE_Menorca (englanniksi Minorca) oli brittien hallinnassa 1700-luvulla. Britit valtasivat vuonna 1708 ensin Ma\xc3\xb3n kaupungin, ja koko saari luovutettiin briteille vuonna 1713 Utrechtin rauhassa. Saari oli Britannian hallussa vuoteen 1802 asti._NEWLINE_Baleaareista tuli vuonna 1833 Espanjan maakunta. Siell\xc3\xa4 syntyi 1800-luvun lopulla alueellista liikehdint\xc3\xa4\xc3\xa4, mutta se ei lopulta saanut laajamittaista kannatusta. Baleaareille ehdotettiin autonomiaa vuonna 1931, mutta itsehallintoalue siit\xc3\xa4 muodostettiin vasta vuonna 1983.\n_START_SECTION_\nV\xc3\xa4est\xc3\xb6 ja talous\n_START_PARAGRAPH_\nViralliset kielet ovat katalaani ja espanja. Espanjan tilastokeskuksen mukaan vuonna 2017 Baleaarien asukasluku oli 1\xc2\xa0115\xc2\xa0999. Mallorca on suurin saarista, sill\xc3\xa4 siell\xc3\xa4 oli 868\xc2\xa0693 asukasta vuonna 2017. Saarten p\xc3\xa4\xc3\xa4kaupungissa Palma de Mallorcassa asui samana vuonna 406\xc2\xa0492 asukasta. Toiseksi suurin kunta oli Mallorcalla sijaitseva Calvi\xc3\xa0. Ibizan (asukasluku 143\xc2\xa0856) suurin kunta oli Ibiza (49\xc2\xa0689 asukasta) ja Menorcan (91\xc2\xa0170 asukasta) Ciutadella de Menorca (28\xc2\xa0838 asukasta). Formenteralla oli 12\xc2\xa0280 asukasta._NEWLINE_Saaristo on suosittu turistikohde espanjalaisten ja ulkomaalaisten keskuudessa.'